Gesellige kuier met Orchard Korrel en Pit | Netwerk24
Gesellige kuier met Orchard Korrel en Pit
Deur Brümilda Swartbooi 11 Februarie 2019 06:01
Pietman Geldenhuys vermaak die gaste.Foto: Brümilda Swartbooi
Worcesteriete het verlede Donderdag 'n gesellige kuiersessie by die Orchard Korrel en Pit-aand gehad.
Dié byeenkoms is by Kleinplasie aangebied en is moontlik gemaak deur Orchard Suppliers in samewerking met die Rawsonville-Vryburgers.
Volgens een van die koördineerders, Rudy Swanepoel, is vanjaar die eerste keer dat die geleentheid as deels geborgde aand aangebied is. "Na die doodloop van die skou het ons die kuier as 'n kliënte-aand aangebied. Vanjaar is egter anders aangebied," sê Swanepoel.
Minstens R200 000 is ingesamel by die geleentheid. Marthinus Griessel van Rawsonville-Vryburgers sê die geld sal aangewend word om by te dra om die omstandighede in die gemeen­skap te verbeter.
"Ons sal aan omliggende skole en instansies skenk."
Die gehoor is vermaak deur optredes van die grapjas, Pietman Geldenhuys, asook die sangpaartjie Wynand en Cheree Strydom. Daar was ook 'n gelukkige trekking. Rawsonville-Vryburgers het 'n liplekkerete vir die gaste voorberei.
Swanepoel sê dit is 'n geleentheid wat mense reeds vir volgende jaar in hul dagboek kan aanteken.
Die organiseerders het alle rolspelers en borge bedank vir hul ondersteuning. "Die aand het baie goed afgeloop. Dit was baie beter as wat ons verwag het," sê Swanepoel.